text: यह बॉलिवुड में छुपी बात नहीं है कि इन दिनों रणबीर कपूर और आलिया भट्ट एक-दूसरे के प्यार में पूरी तरह खोए हुए हैं. फ़िल्म ब्रह्मास्त्र की शूटिंग के दौर चढ़ा प्यार का यह ख़ुमार दोनों के सिर चढ़कर बोल रहा है. फ़िल्म संजू के प्रमोशन में बिज़ी रणबीर के हालिया इंटरव्यूज़ देखकर या पढ़कर आपको अंदाज़ा लग गया होगा कि वे आलिया के प्यार में किस क़दर डूबे हुए हैं. यही हाल आलिया का भी है. सुनने में तो यह भी आया है कि रणबीर-आलिया के इस रिलेशनशिप से रणबीर की मां भी बहुत ख़ुश हैं. अपने चहेते सितारों के एक साथ आने से रणबीर और आलिया के फ़ैन्स भी गदगद हैं. यानी इस रिश्ते से हर तरफ़, हर कोई ख़ुश है. पर एक व्यक्ति है, जिसे दिनोंदिन मज़बूत हो रहा यह रिश्ता ज़रा भी नहीं सुहा रहा है. वह शख़्स हैं रणबीर कपूर की पूर्व प्रेमिका कटरीना कैफ़.